作者：王千秋
词牌/韵律：贺新郎

paragraphs: 吊古城头去。
正高秋、霜晴木落，路通洲渚。
欲问紫髯分鼎事，只有荒祠烟树。
巫觋去、久无箫鼓。
霸业荒凉遗堞坠，但苍崖、日阅征帆渡。
兴与废，几今古。
夕阳细草空凝伫。
试追思、当时子敬，用心良误。
要约刘郎铜雀醉，底事遽争荆楚。
遂但见、吴蜀烽举。
致使五官伸脚睡，唤诸儿、昼取长陵土。
遗此恨，欲谁语。